So… au z Wange hemmer wieder e schpassigi Wuche gha:  Die Wuche hend d Oberwachmeischtere wo frisch us de OS chömed ihres Praktikum gmacht..  drum simmer jetzt e Wuche lang nüme Zug Rohr sondern Zug Fontana xi.. Und das isch eigenetli no en ganz liebe Siech (Er wird au z Genf denn i de VBA üsen Zugfüehrer.. aber das wird mich denn net betreffe ;-))  Em Mäntig hetts agfange mitem AGA-Parcours: De ganz Tag verschiedeni Poschte absolviere wo alles nomol repetiert und aglueget wird vode allg. Grundusbildig, wome jetzt sött chöne: ABC, Am Gwehr riegle, Druckverband usw. und am Schluss hemmer no en schriftliche Tescht gha. Döt bini sogar de Dritt  bescht xi usem Zug und han es Twix vom Zfhr bercho *lol* Und am Obig hemmer scho wieder Usgang gha…  Denn de Zischtig isch ganz im Zeiche vo de Wachtdienschtusbildig gschtande: Persone verhafte, Autokontrolle, Persone usem Auto verhafte, Fz sichere… "Halt Schwiizer Militär - Halt oder ich schüsse"  Am Mittwoch-morge wieder Wachtdienstusbildig.. damol Fallbischpiil… immer zwo sind anegschtande und en Wachtmeischter hett verschiedeni Szene gschpielt und gluegt wie mir reagiered.. no ganz amüsant xi:  Eimol hetter en Durchbruch welle schpiele fahrt vollgas uf die zwo los… de eint fangt a devo zseckle und de Wm rastem mitem puch hinenoch hehe… Am nomittag denn no schport.. hemmer es chlises kp-turnierli gmacht…  Momentan hemmer e Frau Einheitsfeldweibel. Am Mittwoch hetts FAK-Usgang geh… isch d zimmer-kontrolle dure und mir schtönd ufem HV-Platz…de heissts: "zug zwo anschlüssend bi mir melde!" Denn hend alli dörfe in Usgang… ussert de zug zwo resp. mir hend müese wieder Tenu taz erschtelle und mitem  GT abecho.. Und wieso? Vo 30 lüüt hend 4 ihres GT falsch beschriftet. wenn de Feldi seit Name, Vorname, AHV-Nr. chunnt druf, denn isch halt zB H. Muster nöd richtig… simmer halt no während 2h schtund vo üsere usgangs-ziit im TAZ umegsecklet und alli hend müese ihri beschriftig wegputze und neu aschriibe… jänuu  Am Dunnschtig hemmer d Schüssprüefig gha.. das heisst eigentlich hettemers am Fritig gha üsen Zug… aber d Awärter sind scho am Dunnschtig gange, wells am fritig sonderprogramm gha hend. Das  heisst: 6 schuss uf schiibe a5, alli en schwarztreffer, will heisse mind. es drüü… guet, lohni die pfüpf hindere… 3,3,4,5,4,3 nöd würkli guet.. aber beschtande… denn frogt de Obwm wer beschtande het… und vo dene 20 wo bim gwehr lieged bini fascht de einzig wo ufhebet… schlussendlich het knapp d hälfti vo de kompanie de tescht beschtande… die ander Hälfti hett das dörfe am samschtig noschüsse… und bi meh als 50 lüüt isch das wohl es wiili gange… am Dunschtig-obig hemmer denn prüefige gha… zerscht wucheprüefig wo  fürs abtrete am samschtig zellt het, denn no KaHi = Kameraden-Hilfe-Prüfung… wenn die beschtohsch gits es abzeiche.. hani doch glatt ein punkt zwenig gha.. schiessdreck das.. egal.. nochher no schtaatkundtescht… dank em militär weissi jetzt dassd schwiiz e flächi vo 41248.6 qkm hett, 220.1 km breit und 348.4 km lang isch… und das wennds bis ufd Kommaschtell gnau wüsse… jänu au de tescht hani chöne…  Denn am Fritig hend alli Kaderawärter d Kaderbeurteilig zwo gha.. Für das simmer am morge am halb siebni  mitem Duro uf Brugg grast is Rekr Zen und hend döte PC-Teschts gmacht.. chli Referätli ghalte, Gschpröch gfüehrt. Am Schluss hett de Psycholog gmeint: I seg überall überdurchschnittlich bide kogitive fähigkeite und mis referat und teamfähigkeit seged au sehr guet, aber bide selbschtischätzig und so hegi mi selber schlecht gmacht. So luut PC-Tescht sig mini motivationschraft und so zügs nöd allzu gross… Drum gäbermir de Of-Vorschlag jetzt mol nöd.. schriibt aber ane das süscht topp bin… Aber egal,  Wachtmeischter ischmer sowieso lieber… Und am Obig wieder e schtud lang mitem duro hei graast… Am Obig isch no en Üebig agschtande… denn simmer alli im theoriesaal versammlet… liest de Kadi d name vode kaderawärter abe und goht mit üs uf de gang use… döt seiter: "Ihr sind alli angehends Kader.. und als Belohnig dörfed ihr jetzt heigo und die wo allefalls morn no mösted noschüsse und so .. d prüefige schenki eu!" Geile seich   Und drum isch denn de Rekr Graber überraschend scho am Friitig obig hei.. währenddem di meischte Kamerade no im rege am umerobbe xi sind